
Možete li kazati nešto o odlikama Šama?


* 
* 
* 
* 
* 
* 
* 

 
Možete li kazati nešto o odlikama Šama?

Svevišnji Allah odlikovao je određena mjesta nad drugim mjestima, kao što je odlikovao jedne ljude nad drugima i jedna vremena nad ostalim vremenima. Tako je Uzvišeni Allah učinio Mekku Njemu najdražim mjestom, pa je zbog te odlike svakom vjerniku Mekka draža od njegova vlastitog doma i njegove rodne grude. Jedno od mjesta koje je odlikovano nad drugim jeste oblast Šam. To je oblast kroz koju je u dugom nizu minulih stoljeća prolazilo hiljade islamskih učenjaka i gotovo da nećete spomenuti nijednog hadiskog eksperta a da nije prošao kroz Šam, ponudio svoje ***[znanje](https://pitajucene.com/search/znanj/questions/ "Pretraži pitanja o znanju")*** drugima, ili se okoristio njihovim znanjem. Ebu Šama, poznati ***[učenjak](https://pitajucene.com/search/u%C4%8Denjak/questions/ "Pretraži pitanja o učenjacima")***, u šestom je hidžretskom stoljeću ušao u Kuds i vidio je u Bejtul-Makdisu pet stotina halki, pa je zaplakao i rekao: “Nestade znanja!” Šta reći za naše vrijeme i šta bi rekao Ebu Šama kada bi mogao vidjeti Mesdžidul-Aksa danas? Danas u Bejtul-Makdisu možda nema nijedne halke. Slobodno se može reći da ummet nikada nije bio u težoj situaciji. Ali bez obzira na ovu tešku situaciju u kojoj se nalaze muslimani, odlike Šama vrijede do Sudnjega dana. Šejhul-islam ***[Ibn Tejmijje](https://pitajucene.com/search/Ibn+Tejmijje/answers/ "Pretraži odgovore od Ibn Tejmijje")*** napisao je studiju u kojoj je govorio o odlikama Šama, odnosno dokazivao je Kur’anom, sunnetom i riječima prvih generacija da postoje jasni argumenti koji ukazuju na posebne odlike ove oblasti. Između ostalog, rekao je: “…tim ajetima i hadisima dokazivao sam da ljudi moraju ostati u Damasku i izaći u rat protiv Tatara, i da će im Allah, dželle šanuhu, inšallah, dati pobjedu, te da ne smiju pobjeći u Egipat.” Vidjeti: *Menakibuš-šami ve ehlihi*, str. 73 od Ibn Tejmijje (Vidjeti: *Menakibuš-šami ve ehlihi*, str. 73, od Ibn Tejmijje.).


**Šam u Kur’anu**


U vezi s Kudsom, Svevišnji Allah rekao je: **“Uzvišen neka je Onaj Koji je u jednom času noći preveo Svoga roba iz Mesdžidi-harama u Mesdžidi-Aksa, čiju smo okolicu blagoslovili…”** (El-Isra, 1.) Ovo putovanje iz El-Mesdžidul-harama u daleki mesdžid (El-Mesdžidul-Aksa) u Jerusalem  zove se El-Isra. I to ukazuje na posebnu odliku toga mjesta. Naime, Sveznajući Allah bio je zadovoljan da Njegov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, bude uzdignut svom Stvoritelju iz tog mjesta, a ne iz Mekke, što ukazuje na posebnu važnost El-Mesdžidul-Aksaa. Međutim, to nikako ne ukazuje da je Bejtul-Makdis vredniji od Mekke: pored te počasti Mekka ostaje najsvetije i najvrednije mjesto na Zemlji, kako stoji u vjerodostojnim hadisima. Ovo putovanje: **“…u jednom času noći…”** bilo je duševno i tjelesno, ne puko duševno putovanje, kako to neki žele predstaviti, i to je njihovo mišljenje, nesumnjivo, pogrešno. Nakon toga, Allah, dželle šanuhu, uzdigao ga je Sebi i propisao mu najčasniji ibadet (obred), a to je ***[namaz](https://pitajucene.com/search/Namaz/questions/ "Pretraži pitanja o namazu")***. Govoreći o Ibrahimu, alejhis-selam, Svemogući Allah kaže: **“I htjedoše mu spletku skovati, ali Mi ih učinismo gubitnicima najvećim i spasismo njega i Luta u zemlju koju smo za ljude blagoslovili.”** (El-Enbija, 70-71.)  Poznato je da je Ibrahima, alejhis-selam, Allah izbavio u zemlju Šam. A drugi su se poslanici kretali samo između tri zemlje: Egipat, Hidžaz i Šam. Ne postoje vjerodostojna predanja da su poslanici odlazili, odnosno živjeli igdje drugo. Govori se da negdje u Turskoj postoji ***[kabur](https://pitajucene.com/search/kabur/questions/ "Pretraži pitanja o kaburu")*** nekog poslanika, što je nedvojbeno obična, autentičnim predanjima nedokazana pretpostavka. Pouzdano se zna samo mjesto kabura posljednjeg poslanika Muhammeda, ﷺ, kako tvrdi Ibn Tejmijje. Allah, dželle šanuhu, rekao je: **“A Sulejmanu vjetar jaki potčinismo, po zapovijedi je njegovoj puhao prema zemlji koju smo blagoslovili.”** (El-Enbija, 81.) A pouzdano se zna da je Sulejman, alejhis-selam, vladao u Šamu. U Šamu je Sinajska gora, kojom se Uzvišeni Allah kune u Kur’anu: **“Tako mi smokve i masline i Sinajske gore…”** (Et-Tin, 1-2.) Na ovoj gori je Svevišnji Allah  razgovarao s Musaom, alejhis-selam. I slobodno možemo kazati da je Šam kolijevka poslanstva, pa je i zbog toga Uzvišeni Allah posebno odlikovao Šam i njegovu okolicu.


**Šam u hadisu**


Allahov Poslanik, ﷺ, izvijestio nas je da se u Šamu nalazi pobjedonosna skupina koja je na istini i koja je na Pravom putu: “U mom ummetu ostat će jedna skupina koja će biti na istini, i neće joj naštetiti oni koji im se suprotstavljaju, sve dok ne dođe Allahova odredba!” (Buharija i Muslim.) A Allahova odredba, spomenuta u hadisu, jeste blagi vjetar koji će uzeti duše vjernicima, tako da će ***[Sudnji](https://pitajucene.com/search/sudnj/questions/ "Pretraži pitanja o Sudnjem danu")*** dan nastupiti za života najgorih ljudi. U Ahmedovoj verziji još stoji dodatak da su ***[ashabi](https://pitajucene.com/search/ashab/questions/ "Pretraži pitanja o ashabima")*** upitali: “A gdje su ti ljudi, Allahov Poslaniče?”, na šta je Poslanik, ﷺ, odgovorio: *“Oni su u Kudsu i oko Kudsa!”* Međutim, spomenuti dodatak, u ovom hadisu, slab je. Ima i drugih hadisa koji govore da se ta skupina nalazi u Bejtul-Makdisu i oko njega, ali oni nisu vjerodostojni. Ipak, postoji ***[hadis](https://pitajucene.com/search/Hadis/questions/ "Pretraži pitanja o hadisima")*** koji je zabilježio imam Muslim od Sa’da b. Ebu Vekkasa, radijallahu anhu, u kojem stoji da je Poslanik, ﷺ, rekao: *“Stanovnici zapada ostat će na istini sve do Sudnjeg dana.”* A pod sintagmom *stanovnici zapada* Resulullah, ﷺ, mislio je na stanovnike Šama; tako da neki ne bi pomislili da se radi o Evropljanima ili Amerikancima. Naime, svim učenjacima, a i običnim muslimanima oduvijek je bilo poznato da se izraz *stanovnici zapada* odnosi na stanovnike Šama. Stoga su imama El-Evzaija, rahimehullah, zvali: “Imam zapada”, a poznato je da je on bio iz Šama. U drugom hadisu Allahov Poslanik, ﷺ, kaže: *“Kada se pokvare stanovnici Šama, u vama neće više biti nikakvog dobra.”* (Tirmizi, i ocijenio ga je ispravnim.) Iz hadisa se može razumjeti da će se prvo pokvariti ostali ljudi, pa tek onda stanovnici Šama. Šam je uvijek bio kolijevka znanja. Hadiska ***[nauka](https://pitajucene.com/search/nauka/questions/ "Pretraži pitanja o nauci")*** nije bila više zastupljena na Arapskom poluotoku od Šama, pa čak ni u našem vremenu. Zar šejh Albani nije živio u Šamu? Također, Allahov Poslanik, ﷺ, rekao je: *“Blago se Šamu!”,* ponovivši to tri puta, pa su ga upitali: “Zašto, Allahov Poslaniče?” Odgovorio je: *“Allahovi meleki svoja krila raskriljuju nad Šamom.”* (Ahmed i Hakim, sa ispravnim lancem prenosilaca.) U drugom hadisu stoji da je Vjerovjesnik, ﷺ, rekao: *“**Vi ćete opremiti tri vojske: jednu u Jemenu, drugu u Iraku, a treću u Šamu, pa se držite Šama!”* (Ebu Davud i Ahmed, sa ispravnim lancem prenosilaca.) Tu je i hadis: *“Kada dođe vrijeme velike bitke pred Sudnji dan, postojat će jedno mjesto koje se zove El-Gavta, a u njemu jedan grad koji se zove Damask. To će biti najbolje mjesto gdje će živjeti muslimani.”* (Ebu Davud, sa ispravnim lancem prenosilaca.) A poznato je da Damask i područje današnje Sirije također pripadaju Šamu. Ibn Omer prenosi da je Poslanik, ﷺ, rekao: *“Pred kraj ovog svijeta pojavit će se vatra u Hadremevtu koja će tjerati ljude!”* “Šta nam savjetuješ, Allahov Poslaniče”, upitaše ashabi? *“Držite se Šama”*, odgovori Poslanik, ﷺ. (Ahmed i Tirmizi, s ispravnim lancem prenosilaca.) Spuštanje Isaa, alejhis-selam, desit će se u Šamu, o čemu govore vjerodostojna predanja.


**Stanje u Šamu**


Iz navedenih ajeta i hadisa jasno se vidi da je Svemogući Allah velikim blagodatima počastio oblast Šam. Nažalost, danas u Šamu, tačnije u Gazi, vidimo da se dešavaju stvari koje zdrav razum ne može pojmiti. Vjerujem da muslimanima nije naumpalo da će se takvo nešto desiti u Šamu. Da se ovo krvoproliće ne dešava pred našim očima, kazali bismo da je posrijedi fotomontaža kojom se žele obeshrabriti muslimani, ali na našu nesreću, znamo da je sve to istina. A ono što ne vidimo, mnogo je gore od onog što vidimo. Međutim, ova zbivanja nisu novost i nisu se pojavila iznenada. To je jedna realnost koja se mogla očekivati, gledajući opće stanje muslimana i njihov odnos prema Allahovoj vjeri. Bolno je i žalosno kada sebe moramo kriviti zbog zla koje nam drugi čine! Allahov Poslanik, ﷺ, obavijestio nas je o svemu tome: *“O skupino muhadžira, ako dočekate pet stvari, a molim Svevišnjeg Allaha da ih ne dočekate…”,* pa je, između ostalog, spomenuo: *“…kada ljudi prekrše svoj ugovor s Allahom, dželle šanuhu, poslat će im njihovog neprijatelja koji će uzeti dio zemlje kojom su vladali…, a kada budu zakidali na vagi i kantaru, okusit će nepravdu vladara.”* (Ibn Madže, sa ispravnim lancem prenosilaca.) Ovaj je hadis jasan i samo što u hadisu ne stoji: Bosna, Palestina, Čečenija, Irak… ili bilo koje drugo mjesto u kojem vladaju zulumćari. Znači, kada se god okrenemo od Allahove vjere, Allah učini da nama vladaju najgori vladari, i tako će ostati sve dok se muslimani ne vrate svojoj vjeri. Molim Allaha da nas uputi na Pravi put i spasi zla naših neprijatelja i zla nepravednih vladara, amin!


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


